*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 15ης Ιανουαρίου 1985

περί χορηγήσεως αδείας στο Ηνωμένο Βασίλειο για την καθιέρωση ενδοκοινοτικής επίβλεψης των εισαγωγών ορισμένων κλωστοϋφαντουργικών προϊόντων καταγωγής Τουρκίας

(Το κείμενο στην αγγλική γλώσσα είναι το μόνο αυθεντικό)

(85/145/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,

την απόφαση 80/47/ΕΟΚ της Επιτροπής της 20ής Δεκεμβρίου 1979 σχετική με τα μέτρα επιτηρήσεως και προστασίας τα οποία τα κράτη μέλη δύνανται να εξουσιοδοτηθούν να λάβουν ως προς την εισαγωγή ορισμένων προϊόντων που κατάγονται από τρίτες χώρες και τίθενται σε ελεύθερη κυκλοφορία σ' ένα άλλο κράτος μέλος (1), και ιδίως τα άρθρα 1 και 2,

Εκτιμώντας:

ότι, δυνάμει της αποφάσεως 80/47/ΕΟΚ, τα κράτη μέλη μπορούν να προβούν σε ενδοκοινοτική επίβλεψη των εισαγωγών που αναφέρονται σ' αυτήν, μόνον εφόσον τους χορηγηθεί προηγουμένως άδεια από την Επιτροπή·

ότι, σύμφωνα με το άρθρο 1 του κανονισμού (ΕΟΚ) αριθ. 1842/71 του Συμβουλίου της 21ης Ιουνίου 1971 περί των μέτρων διασφαλίσεως που προβλέπονται στην συμφωνία συνδέσεως μεταξύ της Ευρωπαϊκής Οικονομικής Κοινότητας και της Τουρκίας (2), η Επιτροπή καθιέρωσε με τον κανονισμό (ΕΟΚ) αριθ. 3639/84 (3) προστατευτικά μέτρα έναντι των εισαγωγών ορισμένων κλωστοϋφαντουργικών προϊόντων στο Ηνωμένο Βασίλειο, καταγωγής της ως άνω τρίτης χώρας·

ότι εγκρίθηκαν παρόμοια μέτρα διαφύλαξης εξαιτίας της μαζικής και ταχείας ανόδου των εν λόγω εισαγωγών και της προκαλούμενης ζημία στους ενδιαφερόμενους κοινοτικούς παραγωγούς·

ότι, με βάση τα προστατευτικά μέτρα που καθιερώθηκαν με τον τρόπο αυτό, η εισαγωγή στην Κοινότητα ορισμένων κλωστοϋφαντουργικών προϊόντων καταγωγής Τουρκίας υπόκειται, μέχρι τις 30 Ιουνίου 1985, σε ποσοτικά όρια που κατανέμονται ανάμεσα στα κράτη μέλη·

ότι, σύμφωνα με το καθεστώς που έχει θεσπιστεί, υπάρχουν διαφορές στους όρους στους οποίους υπόκεινται οι εισαγωγές αυτές στα κράτη μέλη και ότι οι διαφορές αυτές είναι δυνατό να προκαλέσουν εκτροπή στο εμπόριο·

ότι, για να αποκαλύπτονται ταχύτερα οι εκτροπές που είναι σε θέση να επιδεινώσουν ή να προκαλέσουν οικονομικές δυσχέρειες στον εν λόγω τομέα, η βρετανική κυβέρνηση υπέβαλε αίτηση στην Επιτροπή, σύμφωνα με το άρθρο 2 της απόφασης 80/47/ΕΟΚ, για να της δοθεί η εξουσιοδότηση να εφαρμόσει εκ των προτέρων ενδοκοινοτική επίβλεψη στις εισαγωγές ορισμενων κλωστοϋφαντουργικών προϊόντων καταγωγής Τουρκίας, που υπάγονται στις κατηγορίες 4, 6 και 83 και έχουν τεθεί σε ελεύθερη κυκλοφορία στα άλλα κράτη μέλη·

ότι η Επιτροπή εξέτασε αν οι εν λόγω εισαγωγές ήταν δυνατό να αποτελέσουν αντικείμενο μέτρων ενδοκοινοτικής επίβλεψης με βάση το άρθρο 2 της απόφασης 80/47/ΕΟΚ·

ότι από την εξέταση αυτή προέκυψε ότι υπάρχει κίνδυνος να δημιουργηθούν εκτροπές στο εμπόριο, μέσω των άλλων κρατών μελών, οι οποίες θέτουν σε κίνδυνο τους επιδιωκόμενους στόχους των μέτρων διαφύλαξης που προαναφέρθηκαν και επιδεινώνουν ή παρατείνουν τις οικονομικές δυσχέρειες στο σχετικό κλάδο παραγωγής·

ότι υπό τις συνθήκες αυτές πρέπει να χορηγηθεί άδεια στο Ηνωμένο Βασίλειο να εφαρμόσει μέχρι τις 30 Ιουνίου 1985, σύμφωνα με το άρθρο 115 πρώτο εδάφιο της συνθήκης, ενδοκοινοτική επίβλεψη των εισαγωγών των εν λόγω κλωστοϋφαντουργικών προϊόντων καταγωγής Τουρκίας που τίθενται σε ελεύθερη κυκλοφορία στα άλλα κράτη μέλη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται άδεια στο Ηνωμένο Βασίλειο να εφαρμόσει μέχρι τις 30 Ιουνίου 1985, σύμφωνα με την απόφαση 80/47/ΕΟΚ, ενδοκοινοτική επίβλεψη των εισαγωγών κλωστοϋφαντουργικών προϊόντων που υπάγονται στις κατηγορίες 4, 6 και 83, καταγωγής Τουρκίας, που τίθενται σε ελεύθερη κυκλοφορία στα άλλα κράτη μέλη.

Άρθρο 2

Η παρούσα απόφαση απευθύνεται στη Ηνωμένο Βασίλειο.

Βρυξέλλες, 15 Ιανουαρίου 1985.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 16 της 22. 1. 1980, σ. 14.

(2) ΕΕ αριθ. L 192 της 26. 8. 1971, σ. 14.

(3) ΕΕ αριθ. L 335 της 22. 12. 1984, σ. 28.